ફોર્ડનો જન્મ 13 જુલાઈ, 1942ના રોજ શિકાગોની સ્વીડિશ કોન્વેન્ટ હોસ્પિટલ[૪]માં થયો હતો. તેના માતા ડોરોથી (ઉર્ફે ડોરા નિડેલમેન) ગૃહિણી અને અગાઉ રેડિયો અભિનેત્રી હતી. પિતા ક્રિસ્ટોફર ફોર્ડ (જન્મ જોહન વિલિયમ ફોર્ડ તરીકે) એડવર્ટાઇઝિંગ એક્ઝિક્યુટિવ અને ભૂતપૂર્વ અભિનેતા હતા.[૫][૬] તેના નાના ભાઈ ટેરેન્સનો જન્મ 1945માં થયો હતો. હેરિસન ફોર્ડના પૈતૃક દાદા-દાદી ફ્લોરેન્સ વેરોનિકા નિહાઉસ અને જોહન ફિત્ઝજેરાલ્ડ ફોર્ડ હતા. તેઓ અનુક્રમે જર્મન અને આઇરિશ કેથોલિક વંશના હતા.[૫] તેના નાના-નાની અન્ના લિફશુત્ઝ અને હેરી નિડેલમેન હતા, જેઓ અનુક્રમે યહુદી આપ્રવાસીઓ હતા અને તેમણે બેલારુસના મિન્સ્કમાંથી અમેરિકા સ્થળાંતર કર્યું હતું. (બેલારુસ તે સમયે રશિયન સામ્રાજ્યનો ભાગ હતું.)[૫] એક વખત તેનો ઉછેર કયા ધર્મમાં થયો છે તેવું પૂછવામાં આવતાં ફોર્ડે હસતાં-હસતાં જવાબ આપ્યો હતો કે, "ડેમોક્રેટ".[૭] તેણે એવું પણ કહ્યું છે કે તે વ્યક્તિ તરીક આઇરિશ હોવાનું, પણ અભિનેતા તરીકે યહુદી હોવાનું અનુભવે છે.[૮]